**Juhatuse 17. septembri 2019 koosoleku PROTOKOLL**

Kell 13 -16 Tehnopoli nõupidamiste ruumis Callisto

**Koosolekut juhatas:**Märt Viileberg

**Protokollis**: Märt Viileberg

**Osavõtjad:** Juhatuse liikmed Krister Peetmaa, Mart Aguraiuja, Argo Stallmeister, Jevgeni Lištšina ja Märt Viileberg

Kutsutud: Urmas Leitmäe – KAO juht

Puudusid: Kristo Reinhold ja Janek Sulev

**Koosoleku päevakord:**

1. Päevakorra kinnitamine

2. Eelmise koosoleku protokolli kinnitamine

3. Info ETIM Internationaliga liitumine

4. EETELi sügispäeva ettevalmistus

5. KAO tegevus kutsete andmise I poolaasta 2019.a. ja plaanid aasta lõpuni

6. Kohtumine elektriohutuse parandamiseks Eesti Kindlustusseltside Liiduga

7. EETELi strateegia arutelu toimkondades

8. Välisvõrgu toimkonna kuulamine

9. Uue liikme vastuvõtmine

10. Tegevjuhi puhkuse kooskõlastamine

 11. Juhatuse koosoleku teemade kavandamine

**Koosoleku käik:**

* + - 1. **Koosoleku päevakorra kinnitamine**

Päevakord kinnitati.

**2. Eelmise juhatuse koosoleku protokolli kinnitamine**

Protokoll kinnitati.

**3. Info ETIM Internationaliga liitumine**

Tegevjuht andis ülevaate 10.septembril toimus Riias Baltimaade elektriala organisatsioonide esimene koosolekust. EETELi delegatsiooni kuulusid juhatuse esimees Kristo Reinhold, aseesimees ja tegevjuht Märt Viileberg ning liikmefirma SLO Eesti AS juht Heiki Liiser. Kokkusaamise peamiseks eesmärgiks oli täpsustada ja kokku leppida tingimused ETIM Baltic asutamiseks eesmärgiga kollektiivselt liituda *Electro-Technical Information Model Ineternationaliga* (ETIM).Seni on ETIMi liikmeks olnud üksnes NETA ja tema kogemus kinnitab, et ka teiste Baltimaade elektriala organisatsioonide ETMi liikmeks olek on vajalik elektri- ja elektroonika materjalide ning seadmete omaduste kirjeldamisel ühtse standardi kohaselt.

Kohtumisel otsustati ühehäälselt asutada juriidilise isikuna *ETIM Baltic* Baltimaade elektriala organisatsioonide kollektiivseks esinduseks *ETIM Internationalis* ning jagada sellega seonduvad ja edaspidised kulud solidaarselt. ETIM Baltic juhtimiseks moodustatakse võrdsetel alustel kuue liikmeline juhatus, mida juhitakse roteeruvalt riigiti kordamööda alustades Leedust, kellel on juba kahe aastane ETIMi individuaalseks liikmeks oleku kogemus. NETA direktor Gediminas Abartis valmistab ette *ETIM Baltic* asutamiselepingu, mille allkirjastamine toimub lähiajal.

**Otsustati** võtta informatsioon teadmiseks ja sõlmida *ETM Baltic* asutamisleping ning leida meetodid ja vahendid ETIM tootenimekirja aktiivseks kasutusele võtmiseks.

Riia kohtumisel tutvustas *ETIM International* juhatuse president Jan Janse oma organisatsiooni koostööd *European Union of Electrical Wholesalers* (EUEW*)*organisatsiooniga. NETA direktor Gediminas Abartis rääkis NETA esimestest positiivsetest kogemustest EUEW vaatleja liikmena ja kutsus teiste maade elektriala organisatsioone samuti astuma selle vaatlejateks, et täpsemalt teada saada EUEW olemusest ja selle liikmeks oleku kasulikest võimalustest.

**Otsustati** kiita heaks EETELi delegatsioon seisukoht võtta EUEW alane informatsiooni teadmiseks ja edaspidiseks aruteluks koostöös liidu hulgimüüjate toimkonnaga.

**4. EETELi sügispäeva ettevalmistus**

Tegevjuht tegi ettepaneku korraldada EETELi sügiskonverents ja üldkoosolek 21.novembril 2019 Järvamaa Kutshariduskeskuses Säreveres ja ekskursioon elektriõppe kohta Paides. Vastav kokklepe on kooli juhtkonnaga olemas. Juhatuse liikmed pakkusid väljakonverentsil käsitlemiseks järgmised teemad:

* Ülevaade Järvamaa Kutsehariduskeskuse tegevusest, sh elektrike koolitamisest
* Baltimaade elektrivõrkude desünkroniseerimine Venemaast ja sünkroniseerimine EL ühtse energiasüsteemiga
* Baltimaade elektrivõrgu varustuskindluse kujundamine lühiajalise ja pikaajalise võimsusreservi tagamisega
* Päikeseelektritootmisseadmete ohutusnõuetele vastav projekteerimine, ehitamine ja ühendamine elektrivõrguga
* ETIM tootenimekirjade kasutuselevõtmise korraldamine

**5. KAO kutsete andmise I poolaasta 2019.a. tulemused ja plaanid aasta lõpuni**

KAO juht Urmas Leitmäe sõnul on EETEL aasta algusest andnud:

• sisetööde elektriku 5. taseme kutse 7-le,

• sisetööde elektriku 4. taseme kutse 158-le,

• sisetööde elektriku 3. taseme kutse 17-le,

• automaatiku 5. taseme kutse 6-le,

• automaatiku 4. taseme kutse 73-le inimesele ja

• välisvõrguelektrik tase 4 kutse 40-le inimesele.

2019. aasta algusest on automaatiku või elektriku kutsetunnistuse saanud kokku 327 inimest. Eelmisel aastal sai samal ajavahemikul kutse 322 inimest. Aasta lõpuni lisandub veel kaks kutseeksamit ja antud kutsete arv võib ulatuda kuni 350-ni. Eksamil läbi kukkuvate arv suurenes Haridus- ja teadusministeeriumi muutunud nõude tõttu, sest nüüd koolid saadavad eksamile kõik lõpetajad, aga varem neid, kes tõenäoliselt eksamit ei sooritaks, eksamile ei saadetudki.

**Otsustati** võtta informatsioonteadmiseks ja tänati Urmas Leitmäed tehtud töö eest.

**6. Kohtumine elektriohutuse parandamiseks Eesti Kindlustusseltside Liiduga**

Eesti Kindlustusseltsid Liit on andnud nõusoleku liitude esindajate kohtumiseks 18.09.2019**.** Arutati Mart Aguraiuja ettepanekut kohtumisel arutuseks pakutavatest teemadest.

**Otsustati**, et kohtumisel osalevad EETELi poolt juhatuse liikmed Mart Aguraiuja, Krister Peetmaa, Jevgeni Lištšina ja Märt Viileberg, kes tegevjuhina süstematiseerib kohtumiseks EETELi poolsed ettepanekud.

**7. EETELi strateegia arutelu toimkondades**

Tegevjuht on muudatusettepanekutega kaasajastanud EETELi strateegia kava ja saatnud täiendamiseks juhatuse liikmetele.

**Otsustati**, et toimkondade esindajad korraldavad strateegiakava arutelud toimkondade koosolekutel oktoobrikuu jooksul.

**8. Välisvõrgu toimkonna kuulamine**

Vahetult enne suve algust esitas toimkonna juht Jevgeni Lištšina Elektrilevile (ELV) ettepanekud nende hanke- ja ehituslepingute tingimuste korrigeerimiseks eesmärgiga ELV kasuks kallutatud tingimusi tasakaalustada ning samal ajal karmistada hanketingimusi tundmatute pakkujate kvalifitseerimise vältimiseks. Hea meel on tõdeda, et vaatamata suveperioodile oli suhtlus ELV-ga väga aktiivne ning produktiivne.

Meie ettepanekud olid järgmised:

1. Elektrilevi tüüptingimuste muutmine partneritele võrdsemateks

2. Hanketingimuste adekvaatseteks muutmine ja võrdsustamine kõikidele töövõtjatele

Kokkuvõtteks saab Lištšina öelda, et valdav osa lihtsamaid ettepanekuid ja muudatusi läksid läbi ning nendele teemadele võib joone alla tõmmata, kuid keerukamate teemadega tuleb edasi tegeleda.

Samuti tuleb tegeleda sellega, et ka väljaspool Elektrilevi olemasolevates elektrivõrkudes hakkaksid kehtima samad nõuded elektriohutusele ja töötajate kvalifikatsioonile.

**Otsustati** võtta info teadmiseks ja tunnustati välisvõrgu toimkonna edu lepinguliste suhete parandamisel Elektrileviga.

**9. Uue liikme vastuvõtmine**

Petro-Elekter OÜ on esitanud avalduse EETELi liikmeks astumiseks. Soovitajad on kirjalikult Apsida Ehitus OÜ ja suuliselt juhatuse koosolekul Pluvo OÜ.

**Otsustati** Petro-Elekter vastu võtta liidu liikmeks.

**10. Tegevjuhi puhkuse kooskõlastamine**

**Otsustati** vastavalt tegevjuhi soovile kooskõlastada tema puhkused perioodidel:

* 30.09 – 06.10.2019
* 14.10 – 20.10.2019

  **11. Juhatuse koosoleku teemade kavandamine**

**Otsustati** võtta juhatuse koosoleku päevakorda järgmised teemad:

* EETELI eelarve 2019 täitmise prognoos oktoobris
* EETELI eelarve 2020 ettevalmistus oktoobris-novembris

Järgmine juhatuse koosolek toimub **8.oktoobri 2019 kell 14-17** Tehnopoli nõupidamiste ruumis **Jupiter**.

Koosoleku juhataja ja protokollija Märt Viileberg